Πρόταση οδηγίας του Συμβουλίου για την τροποποίηση της οδηγίας 76/207/ΕΟΚ περί της εφαρμογής της αρχής της ίσης μεταχείρισης ανδρών και γυναικών όσον αφορά την πρόσβαση σε απασχόληση, την επαγγελματική εκπαίδευση και προώθηση και τις συνθήκες εργασίας

(96/C 179/07)

(Κείμενο που παρουσιάζει ενδιαφέρον για τον ΕΟΧ)

COM(96) 93 τελικό - 96/0095(CNS)

(Υποβλήθηκε από την Επιτροπή στις 2 Μαΐου 1996)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 235,

την πρόταση της Επιτροπής,

τη γνώμη του Ευρωπαϊκού Κοινοβουλίου,

τη γνώμη της Οικονομικής και Κοινωνικής Επιτροπής,

Εκτιμώντας:

ότι το άρθρο 2 παράγραφος 4 της οδηγίας 76/207/ΕΟΚ του Συμβουλίου (1) ορίζει ότι: «η παρούσα οδηγία δεν θίγει τα μέτρα που αποσκοπούν στην προώθηση των ευκαιριών μεταξύ ανδρών και γυναικών, ιδίως διά της άρσεως των ανισοτήτων που εκδηλώνονται στην πράξη και οι οποίες ανισότητες θίγουν τις ευκαιρίες των γυναικών στους τομείς που αναφέρονται στο άρθρο 1 παράγραφος 1.»

ότι τα κράτη μέλη έχουν αναλάβει διάφορες μορφές θετικής δράσης προκειμένου να επιτευχθεί η εφαρμογή της αρχής της ίσης μεταχείρισης ανδρών και γυναικών όσον αφορά την πρόσβαση σε απασχόληση και επαγγελματική εκπαίδευση και προώθηση, καθώς και τις συνθήκες εργασίας 7

ότι υπό το φως της νομολογίας του Δικαστηρίου των Ευρωπαϊκών Κοινοτήτων, και ειδικότερα της απόφασής του της 17ης Οκτωβρίου 1995 στην υπόθεση C-450/93, Eckhard Kalanke κατά Freie Hansestadt Bremen (2), σχετικά με την ερμηνεία του άρθρου 2 παράγραφος 4 της οδηγίας 76/207/ΕΟΚ, τα μέτρα θετικής δράσης μπορεί να επιδράσουν στην πρόσβαση του υποεκπροσωπούμενου φύλου στην απασχόληση, εξεύρεση εργασίας και προαγωγή σε ορισμένες θέσεις, συμπεριλαμβανομένου του μέτρου της εκδήλωσης προτίμησης προς το υποεκπροσωπούμενο φύλο, με την προϋπόθεση ότι το σύστημα που παρέχει τέτοια προτίμηση επιτρέπει να λαμβάνονται υπόψη οι ιδιαίτερες περιστάσεις μιας συγκεκριμένης περίπτωσης 7

ότι είναι απαραίτητο να αποσαφηνισθεί το άρθρο 2 παράγραφος 4 της οδηγίας 76/207/ΕΟΚ, κατά τρόπο συνεπή με τη νομολογία 7

ότι τα μέτρα θετικής δράσης θα πρέπει να είναι επωφελή για τα μέλη όποιου φύλου από τα δύο υποεκπροσωπείται σε ένα συγκεκριμένο τομέα ή επίπεδο απασχόλησης 7

ότι η συνθήκη δεν προβλέπει για την έκδοση της παρούσας οδηγίας εξουσίες άλλες από αυτές του άρθρου 235,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ

Άρθρο 1

Η παράγραφος 4 του άρθρου 2 της οδηγίας 76/207/ΕΟΚ αντικαθίσταται από το ακόλουθο κείμενο:

«4. Η παρούσα οδηγία δεν θίγει τα μέτρα για την προώθηση των ίσων ευκαιριών για άνδρες και γυναίκες, ιδίως με την άρση των υπαρχουσών ανισοτήτων που θίγουν τις ευκαιρίες του υποεκπροσωπούμενου φύλου στους τομείς που αναφέρονται στο άρθρο 1 παράγραφος 1. Στα ενδεχόμενα μέτρα περιλαμβάνεται η εκδήλωση προτίμησης, σε ό, τι αφορά την πρόσβαση σε απασχόληση ή προαγωγή, προς μέλος του υποεκπροσωπούμενου φύλου, με την προϋπόθεση ότι παρόμοια μέτρα δεν αποκλείουν την αξιολόγηση των ιδιαίτερων περιστάσεων μιας συγκεκριμένης περίπτωσης.»

Άρθρο 2

Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που είναι αναγκαίες για να συμμορφωθούν με την παρούσα οδηγία το αργότερο μέχρι την 1η Δεκεμβρίου 1998 ή εξασφαλίζουν το αργότερο μέχρι την ημερομηνία αυτή ότι οι κοινωνικοί εταίροι έχουν λάβει τα απαραίτητα μέτρα με σύμβαση και λαμβάνουν όλα τα μέτρα που τους επιτρέπουν σε οποιαδήποτε στιγμή να εγγυώνται τα αποτελέσματα που επιβάλλονται από την οδηγία αυτή. Τα κράτη μέλη ενημερώνουν αμέσως την Επιτροπή σχετικά.

Όταν τα κράτη μέλη θεσπίζουν τις εν λόγω διατάξεις, οι τελευταίες αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.

Άρθρο 3

Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η παρούσα οδηγία απευθύνεται στα κράτη μέλη.

(1) ΕΕ αριθ. L 39 της 14. 2. 1976, σ. 40.

(2) Συλλογή 1995, σ. Ι-3051.